Document ID: 32013R0195

KOMISJONI MÄÄRUS (EL) nr 195/2013,
7. märts 2013,
millega muudetakse Euroopa Parlamendi ja nõukogu direktiivi 2007/46/EÜ ja komisjoni määrust (EÜ) nr 692/2008 seoses väikeste sõiduautode ja kommertsveokite CO2-heite vähendamise uuenduslike tehnoloogiatega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 20. juuni 2007. aasta määrust (EÜ) nr 715/2007, mis käsitleb mootorsõidukite tüübikinnitust seoses väikeste sõiduautode ja kommertsveokite (Euro 5 ja Euro 6) heitmetega ning sõidukite remondi- ja hooldusteabe kättesaadavust, (1) eriti selle artikli 4 lõiget 4, artikli 5 lõiget 3 ja artiklit 8,
võttes arvesse Euroopa Parlamendi ja nõukogu 5. septembri 2007. aasta direktiivi 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv), (2) eriti selle artikli 39 lõiget 2,
ning arvestades järgmist:
(1)
Komisjon muutis määrusega (EL) nr 171/2013 (3) direktiivi 2007/46/EÜ ja komisjoni 18. juuli 2008. aasta määrust (EÜ) nr 692/2008, millega rakendatakse ja muudetakse Euroopa Parlamendi ja nõukogu määrust (EÜ) nr 715/2007, mis käsitleb mootorsõidukite tüübikinnitust seoses väikeste sõiduautode ja kommertsveokite (Euro 5 ja Euro 6) heitmetega ning sõidukite remondi- ja hooldusteabe kättesaadavust (4) seoses väikeste sõiduautode ja kommertsveokite CO2-heite vähendamise uuenduslike tehnoloogiatega. Nimetatud määrusega muudeti tüübikinnitusmenetluses kasutatavate asjaomaste dokumentide vorme. Sestap on vaja anda liikmesriikidele piisavalt aega vastavate vormide kasutuselevõtuks. Õiguskindluse ja selguse huvides tuleks määrus (EÜ) nr 171/2013 asendada.
(2)
Määrusega (EÜ) nr 715/2007 kehtestati ühised tehnilised nõuded mootorsõidukite ja nende varuosade tüübikinnituseks seoses heitmetega; samuti sätestati määruses eeskirjad kasutusel olevate sõidukite vastavuse, heitgaasipuhastusseadmete vastupidavuse, pardadiagnostikasüsteemide, kütusekulu mõõtmise ning sõiduki remondi- ja hooldusteabe kättesaadavuse kohta.
(3)
Komisjoni määruses (EÜ) nr 692/2008, on sätestatud haldusnõuded, mille alusel kontrollitakse sõidukite CO2-heite vastavust, ning selliste sõidukite CO2-heite ja kütusetarbimise mõõtmise normid.
(4)
Euroopa Parlamendi ja nõukogu määrusega (EÜ) nr 443/2009 (5) on kehtestatud uute sõiduautode heitenormid väikesõidukite CO2-heite vähendamist käsitleva liidu tervikliku lähenemisviisi raames ja komisjoni rakendusmäärusega (EL) nr 725/2011 (6) on kehtestatud selliste uute sõiduautode vähese CO2-heitega uuenduslike tehnoloogiate heakskiitmise ja sertifitseerimise kord.
(5)
Et uuenduslike tehnoloogiate kasutamisega saavutatud süsinikdioksiidisäästu arvutamisel iga tootja puhul saaks vastavalt määruse (EÜ) nr 443/2009 artikli 12 lõikele 1 võtta arvesse CO2-eriheite sihttaset ja et tagada erasõidukite puhul erisäästu tõhus kontroll, tuleks ökoinnovatsioonitehnoloogiaga varustatud sõidukid sertifitseerida sõiduki tüübikinnituse osana ja CO2-eriheite kogusääst tuleks kanda vastavussertifikaati.
(6)
Selleks tuleb teha tüübikinnitusasutuste jaoks kättesaadavaks ökoinnovatsioonitehnoloogiaga varustatud sõidukite sertifitseerimiseks vajalikud andmed ja lisada ökoinnovatsioonitehnoloogia abil saavutatud CO2-heite vähenemine kindla sõidukitüübi, -variandi või -mudeli olulise teabe hulka.
(7)
Seepärast tuleb muuta asjaomaste tüübikinnitusmenetluses kasutatavate dokumentide vorme.
(8)
Määrusega (EÜ) nr 715/2007 ning Euroopa Parlamendi ja nõukogu 18. juuni 2009. aasta määrusega (EÜ) nr 595/2009, mis käsitleb mootorsõidukite ja mootorite tüübikinnitust seoses raskeveokite heitmetega (Euro VI) ning sõidukite remondi- ja hooldusteabe kättesaadavust ning millega muudetakse määrust (EÜ) nr 715/2007 ja direktiivi 2007/46/EÜ ning tunnistatakse kehtetuks direktiivid 80/1269/EMÜ, 2005/55/EÜ ja 2005/78/EÜ, (7) on kehtestatud uued teabenõuded katsete jaoks, mida tehakse saasteainete heitkoguste määramiseks. Seepärast tuleks vajalik teave lisada direktiiviga 2007/46/EÜ loodud süsteemi.
(9)
Seepärast tuleks direktiivi 2007/46/EÜ ja määrust (EÜ) nr 692/2008 vastavalt muuta.
(10)
Käesoleva määrusega ette nähtud meetmed on kooskõlas mootorsõidukite tehnilise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Direktiivi 2007/46/EÜ I ja IX lisa muudetakse vastavalt käesoleva määruse I lisale.
2. Direktiivi 2007/46/EÜ VIII lisa asendatakse käesoleva määruse II lisa tekstiga.
Artikkel 2
Määruse (EÜ) nr 692/2008 I ja XII lisa muudetakse vastavalt käesoleva määruse III lisale.
Artikkel 3
Määrus (EL) nr 171/2013 tunnistatakse kehtetuks.
Artikkel 4
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. juulist 2013.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 7. märts 2013

Labels: 12
7
8
20